ขุดข่าวดีเก็งกำไรหุ้นรับเหมาก่อสร้าง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

TRCออกไปลงทุนในไนจีเรียNWRลุ้นประมูลรถไฟก.ค.นี้
โพสต์ทูเดย์ — หุ้นรับเหมาฯ วิ่งต่อ เก็งกำไรหลังงานในมือเพิ่มพรวด TRC ลงทุนไนจีเรีย NWR จ่ายปันผลคาดได้รถไฟสีน้ำเงิน
วันที่ 3 มิ.ย.ที่ผ่านมา หุ้นบริษัทรับเหมาก่อสร้างราคายังปรับตัวขึ้นต่อเป็นวันที่สอง หลังมีข่าวดีเรื่องการเปิดประมูลโครงการรถไฟฟ้าหลายเส้นทาง ทำให้งานในมือเพิ่มขึ้น และหลายบริษัทยังมีการปรับตัว ทำธุรกิจหลากหลาย สร้างกำไรที่ดีในอนาคต ทำให้ราคาหุ้น ช.การช่าง (CK) ปิดที่ 5.85 บาท บวก 0.35 บาท หรือ 6.36% บริษัท ซิโนไทย เอ็นจิเนียริ่ง แอนด์ คอนสตรัคชั่น (STEC) บวก 4.42% หรือ 0.25 บาท ปิดที่ 5.90 บาท และบริษัท ทีอาร์ซี คอนสตรัคชั่น (TRC) ปิดที่ 1.72 บาท พุ่งขึ้น 17.81% หรือ 1.72 บาท ท่ามกลางมูลค่าการซื้อขายแน่น 210 ล้านบาท 
นายสมัย ลี้สกุล ประธานเจ้าหน้าที่บริหาร TRC เปิดเผยว่า ทางบริษัทกำลังจะไปรับงานใหญ่ที่ประเทศไนจีเรียจริง แต่คงจะต้องใช้เวลาอีกเป็นปีกว่าจะได้ข้อสรุป
ด้าน บลจ.ไทยพาณิชย์ แจ้งการขายหุ้น TRC เมื่อวันที่ 1 มิ.ย. จำนวน 1.8925% คงเหลือจำนวน 3.4674% 
นายวัชรพัธ วัชราภัย ผู้จัดการทั่วไป แผนกธุรกิจใหม่และวางแผนกลยุทธ์ บริษัท เนาวรัตน์พัฒนาการ (NWR) กล่าวว่า บริษัทจะร่วมทุนกับ STEC เพื่อยื่นประมูลโครงการรถไฟฟ้าสายสีน้ำเงิน เส้นทางหัวลำโพงบางแค และบางซื่อท่าพระ สัญญา 1 มูลค่า 1.1 หมื่นล้านบาท และสัญญา 2 มูลค่า 1 หมื่นล้านบาท คาดประมูลในเดือน ก.ค.นี้ โดยบริษัทมีส่วนแบ่งรายได้ 30% และ STEC 70% 
“หากเราชนะเพียง 1 สัญญา จะทำให้มูลค่างานในมือเพิ่มเป็น 1.4 หมื่นล้านบาท เป็นไปตามเป้าที่ตั้งไว้ จากปัจจุบันบริษัทมีงานอยู่แล้ว 1.25 หมื่นล้านบาท คาดว่าจะรับรู้รายได้ในปีนี้จำนวน 3,600 ล้านบาท เพิ่มขึ้นจากปีก่อนเล็กน้อยที่บริษัทมีรายได้ 3,400 ล้านบาท และคาดว่ากำไรจะดีขึ้นกว่าปีก่อนด้วย ส่วนไตรมาส 2 คาดว่าจะมีรายได้ใกล้เคียงไตรมาสก่อนหน้าที่ทำได้ 865 ล้านบาท” นายวัชรพัธ กล่าว
สำหรับช่วงที่เหลือของปีนี้บริษัทจะเข้าประมูลงานมูลค่า 33.5 หมื่นล้านบาท ซึ่งรวมการประมูลสายสีน้ำเงินแล้ว และคาดว่าจะได้รับงานประมาณ 4,000 ล้านบาท จะเน้นงานประมูลของภาครัฐเป็นหลัก คิดเป็นประมาณ 90% และงานประมูลของภาคเอกชนอีก 10% 
สำหรับการลดทุนจำนวน 931 ล้านหุ้น เพื่อล้างขาดทุนสะสมที่มีอยู่ 1,000 ล้านบาท เหลือ 24 ล้านบาทในปัจจุบันนี้ และคาดว่าจะหมดได้ในไตรมาส 3 นี้ ทำให้บริษัทสามารถจ่ายปันผลจากกำไรในปี 2553 ได้ นับเป็นครั้งแรกในรอบกว่า 10 ปี